[{"text_idx": "#000001", "text": "The Home of Welsh Football"}, {"text_idx": "#000005", "text": "Dyfarnwyr yng Nghymru yn gadael y ge\u0302m oherwydd camdriniaeth"}, {"text_idx": "#000006", "text": "Mae arolwg mewnol i ddeall profiadau swyddogion ge\u0302m ym myd pe\u0302l-droed Cymru wedi datgelu bod 1 o bob 4 Dyfarnwr wedi profi cam-drin corfforol."}, {"text_idx": "#000007", "text": "Roedd yr arolwg a gynhaliwyd gan Gymdeithas Be\u0302l-droed Cymru (CBDC), lle cafwyd ymatebion gan 282 o swyddogion ge\u0302m, yn nodi bod 88% o\u2019r rheiny a ymatebodd hefyd wedi cael eu cam-drin ar lafar wrth ddyfarnu ar ryw adeg yn eu gyrfa, gyda mwy na 50 y cant o swyddogion yn teimlo bod ymddygiad y rheiny sy\u2019n ymwneud a\u0302 phe\u0302l-droed tuag at Ddyfarnwyr yn gwaethygu."}, {"text_idx": "#000008", "text": "O ganlyniad, mae nifer o ddyfarnwyr yng Nghymru yn gwneud y penderfyniad anffodus i roi\u2019r gorau i ddyfarnu oherwydd yr ymddygiad negyddol yn eu herbyn."}, {"text_idx": "#000009", "text": "Yn dilyn bygythiadau o gam-drin yn ystod ac ar o\u0302l gemau, dywedodd Sean Regan, sy\u2019n Ddarlithydd Chwaraeon, yn Hyfforddwr pe\u0302l-droed yng Nghymru ac yn gyn-ddyfarnwr: \u201cFe wnaeth fy rhoi mewn sefyllfa a wnaeth i mi benderfynu na fyddwn yn parhau i ddyfarnu. Fe wnaeth i mi gwestiynu, \u2018a yw hyn werth y cyfan mewn gwirionedd?\u2019."}, {"text_idx": "#000010", "text": "\u201cRwy\u2019n teimlo bod angen newid diwylliant. Ni fydd gennym ni be\u0302l-droed, pe\u0302l-droed llawr gwlad, nac unrhyw gamp arall, heb swyddogion. Mae angen ymddwyn ar ochr y cae y ffordd rydym ni\u2019n meddwl y dylem ni ymddwyn wrth gerdded i lawr y stryd, neu yn ein swyddfa. Mae pob aelod o\u2019r teulu pe\u0302l-droed yn fodelau ro\u0302l i\u2019n chwaraewyr, ac mae angen i ni gadw hynny mewn cof drwy\u2019r amser.\u201d"}, {"text_idx": "#000011", "text": "Mae dyfarnwyr sy\u2019n penderfynu gadael y ge\u0302m yn cael effaith niweidiol iawn ar hyd a lled pe\u0302l-droed yng Nghymru, gan nad oes digon o Ddyfarnwyr ar gael ar hyn o bryd i ddarparu swyddog ge\u0302m ym mhob ge\u0302m ar lawr gwlad yng Nghymru."}, {"text_idx": "#000013", "text": "Mae\u2019r mentrau hyn yn cynnwys treialu Gwaharddiadau Dros Dro, y cyfeirir atynt yn aml fel \u2018Celloedd Cosb\u2019 neu \u2018Sin Bins\u2019, mewn ymgais i leihau achosion o ddadlau a\u0302 swyddogion ge\u0302m a chyflwyno Bandiau Braich Melyn i Ddyfarnwyr Iau eu gwisgo er mwyn dangos i chwaraewyr, hyfforddwyr a chefnogwyr bod y Dyfarnwr dan 18."}, {"text_idx": "#000014", "text": "Yn ogystal, mae canllaw cynhwysfawr wedi\u2019i ddarparu i bob swyddog ge\u0302m ar sut i roi gwybod am Gamymddwyn Ychwanegol pe bai hyn byth yn digwydd wrth ddyfarnu. Mae Camymddwyn Ychwanegol yn cynnwys achosion o Gamymddwyn gan Swyddog Clwb, Cefnogwr neu Chwaraewr, cyn neu ar o\u0302l ge\u0302m, neu ar o\u0302l cael ei anfon oddi ar y cae."}, {"text_idx": "#000015", "text": "Meddai\u2019r Dyfarnwr o Gymru a Swyddog Datblygu Dyfarnwyr Menywod cyntaf erioed CBDC, Ceri Williams: \u201cYn gyffredinol, mae cyfradd y rheiny sy\u2019n aros yn y byd dyfarnu yn wirioneddol wael. Nid yw hyn yn rhywbeth sy\u2019n benodol i Gymru, ond yn hytrach ar draws pob gwlad. Mae hyn oherwydd y gamdriniaeth mae dyfarnwyr yn destun iddi yn gyffredinol. Ond dwi\u2019n meddwl bod y gyfradd rhoi\u2019r gorau iddi yn sylweddol uwch ymhlith menywod am y rheswm hwnnw, a dyna pam mae cyflwyno mentrau sy\u2019n cynnig cymorth ac yn helpu i gynnal nifer y dyfarnwyr mor bwysig."}, {"text_idx": "#000017", "text": "Trwy gyllid FIFA, mae CBDC wedi cyflwyno Academi Dyfarnwyr y Cynghreiriau Adran, rhaglen wedi\u2019i thargedu a fydd yn recriwtio ac yn datblygu dyfarnwyr i wasanaethu\u2019r ge\u0302m fenywaidd a thwf cyflym y ge\u0302m honno yn effeithiol gyda swyddogion gemau, gyda dros 100 o fenywod a merched hyd yma wedi ymuno a\u0302\u2019r gweithdai cyflwyno."}, {"text_idx": "#000018", "text": "Ar hyn o bryd, dim ond 50 o fenywod sydd wedi\u2019u cofrestru fel Dyfarnwyr yng Nghymru ac mae\u2019r niferoedd uchel o fenywod a merched sy\u2019n ymuno a\u0302\u2019r fenter hon yn amlygu pwysigrwydd cael rhaglenni pwrpasol i annog mwy o ddyfarnwyr benywaidd i gymryd rhan yn y ge\u0302m, yn ogystal a\u0302 modelau ro\u0302l gweladwy, fel y Dyfarnwr a cyn chwaraewr rhyngwladol Cymru, Cheryl Foster yn dyfarnu yng Nghwpan y Byd Merched FIFA 2023."}, {"text_idx": "#000020", "text": "\u201cEr gwaetha\u2019r gamdriniaeth y mae nifer o ddyfarnwyr wedi\u2019i phrofi, gallwn fod yn ddiolchgar fod gennym, ledled Cymru, ddyfarnwyr gwych sy\u2019n parhau mewn pe\u0302l-droed oherwydd eu cariad at y ge\u0302m a\u2019u ro\u0302l allweddol ynddi. Yn CBDC ac ar draws y Cymdeithasau Ardal rydym ni wrthi yn recriwtio\u2019r niferoedd uchaf erioed o swyddogion gemau, gyda diddordeb digynsail mewn dyfarnu ymhlith menywod a merched. Mae cadw\u2019r dyfarnwyr hyn felly yn allweddol, ac i gyflawni hyn rhaid sicrhau ymddygiad teg a pharchus i gryfhau\u2019r ge\u0302m yn ei chyfanrwydd.\u201d"}, {"text_idx": "#000021", "text": "Mae CBDC wedi ymrwymo i sicrhau bod pe\u0302l-droed i bawb, lle gall pawb deimlo eu bod yn cael eu parchu a\u2019u cefnogi ar draws y ge\u0302m yng Nghymru."}, {"text_idx": "#000022", "text": "I gefnogi gweledigaeth CBDC ar gyfer pe\u0302l-droed Cymru a\u2019i diwylliant ymhellach, mae CBDC wedi creu \u2018PAWB Values\u2019, ymgyrch sy\u2019n amlygu gwerthoedd craidd CBDC, sef \u2018Parch, Rhagoriaeth a Theulu\u2019."}, {"text_idx": "#000024", "text": "Mae\u2019r tair egwyddor allweddol hyn ar waith i arwain pob agwedd ar waith CBDC ac maent yn werthoedd sy\u2019n allweddol i dyfu a datblygu\u2019r ge\u0302m yng Nghymru, a byddant yn parhau i gael lle amlwg ar draws holl fentrau CBDC y dyfodol."}, {"text_idx": "#000029", "text": "We use cookies to help us deliver our services. If you're happy to accept non-essential cookies please click accept, otherwise click reject. To find out more about the cookies we use, view our cookie policy."}]